b"\n_START_ARTICLE_\nJack Pierson\n_START_SECTION_\nBiografia\n_START_PARAGRAPH_\nVa estudiar a Boston, en el MassArt (Massachusetts College of Art and Design), on va establir relaci\xc3\xb3 amb nombrosos artistes, especialment amb el fot\xc3\xb2graf Mark Morrisroe. La producci\xc3\xb3 art\xc3\xadstica de Pierson es manifesta tant en fotografies com en collages, escultures formades amb lletres, instal\xc2\xb7lacions, dibuixos i llibres d'artista. \xc3\x89s un dels artistes m\xc3\xa9s cotitzats; alguna de les seves escultures de lletres va assolir xifres milion\xc3\xa0ries en les subhastes de Sotheby's. Ha realitzat nombroses exposicions individuals a tot el m\xc3\xb3n i les seves obres figuren entre els fons d'importants museus d'art contemporani, com el Museu Guggenheim de Nova York, el MoMA, el Museu de Belles Arts de Boston o el Museu d'Art Modern de Sant Francisco. La seva obra presenta una s\xc3\xadntesi entre l'art pop i l'art conceptual._NEWLINE_Pierson ha fet p\xc3\xbablica la seva homosexualitat. El 2006 va organitzar un espectacle a la Galeria Paul Kasmin titulat The Name of This Show Is Not: Gay Art Now en el qual artistes consagrats i emergents, homo i heterosexuals, van presentar les seves obres.\n_START_SECTION_\nFotografia\n_START_PARAGRAPH_\nEn la d\xc3\xa8cada de 1980 Pierson va pert\xc3\xa0nyer a un grup informal de fot\xc3\xb2grafs que, des de llavors, va ser conegut com els cinc de Boston, al que s'adscriuen altres noms com Philip-Lorca diCorcia o Nan Goldin. Aquest grup es caracteritza per mostrar en les seves fotos la seva pr\xc3\xb2pia vida privada i la de la seva fam\xc3\xadlia i amics, convertida en el tema principal de la seva obra._NEWLINE_Algunes de les fotos de Pierson tenen un potent i expl\xc3\xadcit homoerotisme i pren com a models a prostituts. En unes altres, fotografia escenes i paisatges quotidians. Tamb\xc3\xa9 ha treballat com a fot\xc3\xb2graf de publicitat i moda. Entre els seus retrats figuren personatges com Michael Bergin, Naomi Campbell, Snoop Dogg, Massimiliano Neri, Brad Pitt i Antonio Sabato, Jr.\n_START_SECTION_\nPublicacions\n_START_PARAGRAPH_\nAmb l'escriptor i cr\xc3\xadtic d'art Jim Lewis va realitzar el llibre Real gone (Artspace Books, 1993), compost per fotografies de Pierson i textos de Lewis."